To biler stødte så hårdt sammen ved Hadsund, at to personer i den ene bil måtte skæres fri.

Kort før klokken 17 i eftermiddag var der problemer i et vejkryds ud for Bøgildgårdsvej 1 ved Als ud for Hadsund. - Et ældre ægtepar kommer kørende og bliver ramt af en bil ført af en yngre kvinde. Sammenstødet var så kraftigt, at vi måtte skære ægteparret fri, fortæller indsatsleder ved Nordjyllands Beredskab, Claus Hasparanda. Ægteparret blev kørt på hospitalet med mindre skrammer, men kvinden slap fra uheldet uden skrammer og blev frigivet af lægen på ulykkesstedet. Vejen var spærret, mens redningsmandskab skilte bilerne ad og fik ryddet op.